
ROMÂNIA

JUDEȚUL ALBA

MUNICIPIUL ALBA IULIA

PRIMAR

Nr.  146709 din 16.12.2024
REFERAT DE APROBARE

 la proiectul de  hotărâre privind respingerea PLÂNGERII PREALABILE privind REVOCAREA Hotărârii nr. 374/17.10.2024 a Consiliului Local al Municipiului Alba Iulia, privind  aprobarea modificării tarifului pentru săpat groapă, a tarifului gropari, a tarifului pentru închiriat capelă, a tarifului pentru închiriat capac frigorific, precum și a tarifului de întreținere a cimitirului, aprobate prin Anexa 2 la HCL nr.156/2011, cu modificările și completările ulterioare, formulată de doamna Ionela Gavrilă-Paven  

Prin proiectul de hotărâre supus spre dezbatere Consiliului Local al Municipiului Alba Iulia, propun respingerea plângerii prealabile înregistrate la Primăria municipiului Alba Iulia sub nr. 142072/05.12.2024, formulate de către doamna Ionela Gavrilă-Paven, referitoare la revocarea Hotărârii nr. 374/17.10.2024 a Consiliului Local al Municipiului Alba Iulia, privind  aprobarea modificării tarifului pentru săpat groapă, a tarifului gropari, a tarifului pentru închiriat capelă, a tarifului pentru închiriat capac frigorific, precum și a tarifului de întreținere a cimitirului, aprobate prin Anexa 2 la HCL nr.156/2011, cu modificările și completările ulterioare, ca neîntemeiată și menținerea ca temeinică și legală a Hotărârii nr. 374/17.10.2024 a Consiliului Local al Municipiului Alba Iulia.

La întocmirea proiectului de hotărâre, s-au avut în vedere următoarele considerente:


Petenta, doamna Ionela Gavrilă-Paven invocă nelegalitatea actului administrativ, întrucât aprobarea întregului act administrativ nu a respectat procedura legală.


Sub aspectul legalității, petenta invocă nerespectarea prevederilor legale prevăzute de art. 19 alin. (1), lit. c și d, art. 34 alin. (1) lit. b și art. 39 alin. (2), alin. (4) și alin. (5) din O.G. nr. 71/29.08.2002, privind organizarea și funcționarea serviciilor publice de administrare a domeniului public și privat de interes local, cu modificările și completările ulterioare.


Astfel, potrivit art. 19 alin. (1), lit. c și d  din O.G. nr. 71/29.08.2002, cu modificările și completările ulterioare:


„Cheltuielile curente pentru asigurarea funcţionării propriu-zise a serviciilor de administrare a domeniului public şi privat şi efectuării/prestării activităţilor edilitar-gospodăreşti specifice acestora, respectiv pentru întreţinerea, reabilitarea şi exploatarea infrastructurii edilitar-urbane aferente, se asigură prin încasarea de la utilizatori, pe baza tarifelor, preţurilor sau taxelor locale legal aprobate, a unor sume reprezentând contravaloarea serviciilor furnizate/prestate sau prin alocaţii bugetare, cu respectarea următoarelor condiţii:
    c) reflectarea costului efectiv al furnizării/prestării serviciilor în structura şi nivelul tarifelor, al preţului biletelor sau al taxelor locale practicate;

    d) ajustarea periodică a preţurilor, tarifelor şi taxelor locale şi reflectarea corespunzătoare în nivelul acestora a influenţelor generate de majorarea în amonte a unor preţuri şi tarife”;

Potrivit art.  34 alin. (1) lit. b  din O.G. nr. 71/29.08.2002, cu modificările și completările ulterioare:


“(1) Operatorii furnizori/prestatori ai serviciilor de administrare a domeniului public şi privat au următoarele drepturi:
      b) să beneficieze de posibilitatea ajustării periodice a preţurilor şi tarifelor, în condiţiile reglementate de legislaţia în domeniul achiziţiilor publice şi al concesiunilor de lucrări şi de servicii.”

Potrivit art.  39 alin. (2), alin. (4) și alin. (5) din O.G. nr. 71/29.08.2002, cu modificările și completările ulterioare:
 “(2) Aprobarea preţurilor şi/sau a tarifelor se face de către consiliile locale, consiliile locale ale sectoarelor municipiului Bucureşti, consiliile judeţene şi/sau Consiliul General al Municipiului Bucureşti, după caz, cu avizul autorităţilor de reglementare locale.
   (4) Structura şi nivelul preţurilor, tarifelor şi taxelor vor fi stabilite astfel încât:

    a) să acopere costul efectiv al furnizării/prestării serviciilor;

    b) să acopere cel puţin sumele investite şi cheltuielile curente de întreţinere şi exploatare;

    c) să descurajeze consumul excesiv şi risipa;

    d) să încurajeze exploatarea eficientă a serviciilor şi protecţia mediului;

    e) să încurajeze investiţiile de capital;

    f) să respecte autonomia financiară a operatorului.
 (5) Metodologia de fundamentare a nivelului preţurilor şi tarifelor, precum şi cea de aprobare a acestora se vor stabili, în condiţiile legii, prin hotărâre a autorităţilor deliberative ale unităţilor administrativ-teritoriale, cu respectarea principiului autonomiei locale.”

Criticile de legalitate formulate de către petentă, referitoare la dispozițiile ante-menționate, sunt neîntemeiate, având în vedere următoarele aspecte:

Prin adresa formulată de SC PROMETEU SRL și înregistrată la Primăria Municipiului Alba Iulia sub nr. 78854/10.07.2024, completată prin adresa nr. 93205/20.08.2024, aceasta a solicitat modificarea tarifului pentru săpat groapă, a tarifului gropari, a tarifului pentru închiriat capelă, a tarifului pentru închiriat capac frigorific, precum și a tarifului de întreținere a cimitirului, aprobate prin Anexa 2 la HCL nr.156/2011, cu modificările și completările ulterioare, motivându-și solicitarea prin, creșterea prețurilor la combustibil, energie, consumabile și materiale, precum și alinierea prețurilor la tarifele practicate în celelalte cimitire.


De asemenea  SC PROMETEU SRL a învederat faptul că ultima modificare a tarifelor s-a făcut în luna februarie 2023, prin HCL nr. 101/2023, însă de atunci toate prețurile au avut o evoluție ascendentă; mai mult decât atât, ajutorul de înmormântare a crescut substanțial.


Pentru a-și susține solicitarea de creștere a tarifelor,  SC PROMETEU SRL, a anexat și documente din care rezultă prețurile practicate și de alți prestatori de servicii funerare.

Ca atare, în cauză devin incidente dispozițiile art. 35 alin.(1) din Legea nr.102/2014 privind cimitirele, crematoriile umane și serviciile funerare, dispoziții potrivit cărora ”Contravaloarea concesiunii locurilor de înhumare pe teritoriul cimitirului, precum şi taxa pentru alte activităţi desfăşurate de operatorii economici se stabilesc de proprietarul cimitirului. Tariful pentru întreţinerea cimitirului şi a locurilor de veci nu poate fi modificat pe parcursul concesionării decât în funcţie de rata inflaţiei sau dacă modificările legislative impun cheltuieli suplimentare”.

Prin urmare, SC PROMETEU SRL, în calitate de  Operator furnizor/prestator al serviciilor de administrare a domeniului public şi privat, a solicitat Consiliului Local al Municipiului Alba Iulia, în temeiul prevederilor art. 34 alin. (1) lit. b  din O.G. nr. 71/29.08.2002, cu modificările și completările ulterioare, aprobarea modificării tarifului pentru săpat groapă, a tarifului gropari, a tarifului pentru închiriat capelă, a tarifului pentru închiriat capac frigorific, precum și a tarifului de întreținere a cimitirului, aprobate prin Anexa 2 la HCL nr.156/2011, cu modificările și completările ulterioare, fiind anexate, în acest sens la proiectul ce a stat la baza adoptării HCL nr. 374/17.10.2024 a Consiliului Local al Municipiului Alba Iulia, toate documentele justificative.


Mai mult decât atât, modificarea tarifelor a fost susținută prin documente justificative, de asemenea, anexate la proiectul ce a stat la baza adoptării HCL nr. 374/17.10.2024 a Consiliului Local al Municipiului Alba Iulia, făcându-se astfel aplicabilitatea art. 19 alin. (1), lit. c și d, precum și a art, 39 alin. (4) din O.G. nr. 71/29.08.2002, cu modificările și completările ulterioare.


Cu privire la  art.  39 alin (2) și (5) din O.G. nr. 71/29.08.2002, cu modificările și completările ulterioare,  aprobarea modificării tarifului pentru săpat groapă, a tarifului gropari, a tarifului pentru închiriat capelă, a tarifului pentru închiriat capac frigorific, precum și a tarifului de întreținere a cimitirului, aprobate prin Anexa 2 la HCL nr.156/2011, cu modificările și completările ulterioare  s-a făcut prin Hotărârea Consiliului Local al Municipiului Alba Iulia nr.  374/17.10.2024, cu respectarea tuturor prevederilor legale și a procedurilor aflate în vigoare, respectiv cu avizul comisiilor de specialitate, iar în plenul ședinței Consiliului Local, cu votul PENTRU al 18 consilieri, printre care și petenta și cu un singur vot ÎMPOTRIVĂ.


În plenul ședinței de Consiliu local, a fost formulat un amendament la proiectul de hotărâre ce face obiectul plângerii prealabile, prin care s-a propus să se aplice unitar un procent de creștere cu 23,33% asupra fiecărui tarif a cărui modificare face obiectul hotărârii atacate. Amendamentul a fost votat PENTRU de toți cei 18 consilieri prezenți în sala de ședință în acel moment.


La finalul dezbaterilor, s-a supus la vot proiectul cu amendamentul, adoptarea făcându-se cu 18 voturi PENTRU, printre care și votul d.nei  Ionela Gavrilă-Paven și un singur vot ÎMPOTRIVĂ.


De asemenea, critica petentei cu privire la faptul că nu au fost prezentate în cadrul ședinței de consiliu tarifele modificate, comparativ cu varianta supusă aprobării și varianta aprobată este neîntemeiată, întrucât în cadrul documentelor anexate la proiectul care a stat la baza adoptării hotărârii atacate, a fost depusă și HCL  nr. 101/2023 care cuprindea tarifele aflate în vigoare la acea dată.


Mai mult decât atât, așa cum reiese și din procesul-verbal de ședință, în timpul dezbaterilor proiectului și a amendamentului ce au stat la baza adoptării HCL nr.  374/17.10.2024, dl. Magda Florin Mihai, șeful Serviciului Contracte, Patrimoniu din cadrul aparatului de specialitate al Primarului Municipiului Alba Iulia, a prezentat comparativ aceste tarife, tocmai pentru a nu exista niciun dubiu.


Date fiind cele de mai sus, considerăm că  Hotărârea nr. 374/17.10.2024 a Consiliului Local al Municipiului Alba Iulia, privind  aprobarea modificării tarifului pentru săpat groapă, a tarifului gropari, a tarifului pentru închiriat capelă, a tarifului pentru închiriat capac frigorific, precum și a tarifului de întreținere a cimitirului, aprobate prin Anexa 2 la HCL nr.156/2011, cu modificările și completările ulterioare, a fost adoptată cu respectarea tuturor prevederilor legale incidente, fapt pentru care propun Consiliului Local al Municipiului Alba Iulia să aprobe respingerea ca  netemeinică a plângerii prealabile privind revocarea Hotărârii nr. 374/17.10.2024 a Consiliului Local al Municipiului Alba Iulia.

La redactarea prezentului proiect de hotărâre au mai fost avute în vedere dispozițiile  art.129 (2) lit. „d” coroboart cu art. 129 (7) lit „s”, ale art.139 alin. (1), coroborat cu art. 196 alin. (1) lit. a) din OUG nr.57/2019 privind Codul Administrativ, cu modificările și completările ulterioare.

